Jennifer Zamudio - Wikipedia
Geboortenaam Jennifer Leonie Zamudio
Geboorte 15 Januarie
Aktiewe jare 2000 - nou
Etikette Jennifer Zamudio
Jennifer Zamudio is ’n Suid-Afrikaanse sangeres. Sy is op Gansbaai, Suid-Afrika, gebore en het op die Weskus-dorpie Laaiplek/Velddrif grootgeword. Haar van is van Spaanse afkoms en word foneties uitgespreek as “Za-moe-die-hou”. Sy het in 1989 aan die Hoërskool Swartland op Malmesbury gematrikuleer en woon die afgelope 28 jaar in Pretoria.
Jennifer sing reeds die afgelope 18 jaar professioneel. Sy het haar sangloopbaan by Anneli van Rooyen se sangskool, Promuzik in Pretoria, begin. Sy in 2000 tydens die KKNK op Oudtshoorn deur die musiekpromotor Lydia Winchester raakgesien en dit het gelei tot haar eerste platekontrak.
Haar musiek is lewendig en energiek, maar sy sing ook ballades. Sy skryf van haar eie liedjies en kan kitaar speel. Sy het reeds 11 solo-albums agter haar naam: Leef, Jy is die een, Ek het jou gevind, Hart se loper, Hoor hoor, Hier's my hart, ’n Dekade van musiek (’n dubbele CD ter viering van haar 10 jaar in die Afrikaanse musiekbedryf), Die lewe is ’n liedjie, Hart en siel, 15 Jaar spesiale uitgawe (ter viering van haar 15 jaar in die Afrikaanse musiekbedryf) en Ongelooflik. Sy is ook al ingesluit op 16 verskillende kompilasie-albums.
Haar liedjie "Hart en siel", wat spesiaal vir haar geskryf is deur die liedjieskrywer Rudi Claase, was 22 weke lank in die no. 1-posisie op Bosveld Stereo se Top 20. Dit het ook gelei tot die enkelsnit “Sê dit harder” in 2015 wat ook deur Claase geskryf is. Die lied het ook kort ná uitreiking die verskeie no. 1-posisies behaal.
In 2016 het Jennifer ’n spesiale projek saam met Allen McKendree van PGI Global in Nashville, VSA, aangepak en haar 11de CD, Ongelooflik uitgereik. Sy het met dié projek ook haar eerste registrasie as liedjieskrywer by ASCAP, die Amerikaanse weergawe van SAMRO, gekry.
In April 2017 het Jennifer ’n Ghoema-musiektoekenning in die kategorie beste country-album gewen vir haar album Ongelooflik en een vir die publiek se gunsteling- vroulike kunstenaar.
2016 - Ongelooflik (Jennifer Zamudio)
2015 - 15 Jaar Spesiale Uitgawe (Jewel Music / Universal Music)
2013 - Hart en siel (Zamudio Musiek)
2011 - Die lewe is 'n liedjie (Zamudio Musiek)
2010 - ´n Dekade van musiek / Dubbel CD (Markon Records)
2008 - Hier's My Hart (Markon Records)
2006 - Hoor hoor (Jennifer Zamudio)
2005 - Hart Se Loper (Jennifer Zamudio)
2003 - Ek Het Jou Gevind (Sting Musiek)
2002 - Jy Is Die Een (Sting Music)
2001 - Leef (Sting Music)
Jennifer Zamudio se webtuise
Die lewe is 'n liedjie op YouTube
Ek sal berge klim vir jou op YouTube
Hier's my hart op YouTube
Ontsluit van "https://af.wikipedia.org/w/index.php?title=Jennifer_Zamudio&oldid=1975220"
Die bladsy is laas op 16 April 2019 om 17:31 bygewerk.